Det Økonomiske og Sociale Udvalgs udtalelse om "Regeringskonferencen 2000 - Det Økonomiske og Sociale Udvalgs rolle"

(2000/C 117/06)

Det Økonomiske og Sociale Udvalgs præsidium overdrog den 24. november 1999 en ad hoc-gruppe bestående af Anne-Marie Sigmund, John Little og Josly Piette som medordførere at forberede ØSU's udarbejdelse af en udtalelse med titlen "Regeringskonferencen 2000 - Det Økonomiske og Sociale Udvalgs rolle".

Det Økonomiske og Sociale Udvalg vedtog på sin 370. plenarforsamling af 1.-2. marts 2000 (mødet den 1. marts 2000) følgende udtalelse med 137 stemmer for, 10 imod og 25 hverken for eller imod.

1. Indledning

Den forestående omfattende udvidelse af Den Europæiske Union er en udfordring uden sidestykke for EU-institutionerne. De skal finde tilfredsstillende svar på mange spørgsmål.

EU skal forud for udvidelsen iværksætte en institutionel reform for fortsat at kunne løse sine opgaver på effektiv, sammenhængende og gennemsigtig måde og samtidig garantere opretholdelsen af de principper om frihed, demokrati, respekt for menneskerettighederne (og andre grundrettigheder) og retsstatslighed, som er fælles for medlemslandene.

Alle Den Europæiske Unions institutioner og organer er således hver især blevet opfordret til at gøre sig overvejelser over, hvilke muligheder de har for reform, og at fremlægge forslag herom.

ØSU er sig sit ansvar bevidst som samlingspunkt for det organiserede civilsamfund.

Det er i denne ånd, ØSU fremlægger sit bidrag til regeringskonferencen 2000, for at forberede udvidelsen og bidrage effektivt til den europæiske integration.

2. ØSU's nuværende rolle

Med oprettelsen af Det Økonomiske og Sociale Udvalg skabte Rom-traktaten det eneste rådgivende organ på europæisk niveau, som samler repræsentanter for "de forskellige grupper inden for det økonomiske og sociale liv"; på forskellig baggrund afspejler disse det samlede organiserede civilsamfund, for hvilket ØSU står til rådighed som forum for debat og overvejelse.

ØSU består i øjeblikket af 222 medlemmer med baggrund ikke blot i erhvervslivet såsom arbejdsgiverne, lønmodtagerne, landbruget, transporterhvervene, håndværket og de mindre industrier, de liberale erhverv, andelsbevægelser og kooperativer, men også i almene samfundsinteresser såsom forbruger- og miljøorganisationer, frivillige hjælpeorganisationer, familie- og ungdomsorganisationer. Proportionelt er repræsentationen forskellig fra medlemsland til medlemsland. ØSU er således en upolitisk forsamling, som rummer en stor sum af erfaringer samt betydelig og anerkendt ekspertise på mange områder.

Beslutningsproceduren i ØSU er konsensusbetonet og afspejler klart kommunikationsformen i det organiserede civilsamfund. I ØSU modtager det organiserede civilsamfunds repræsentanter informationer direkte, udtrykker deres synspunkter og forsvarer deres interesser. ØSU bidrager direkte og effektivt, takket være sin borgernærhed, til gennemsigtigheden og demokratiseringen af den europæiske integration. ØSU er ikke blot den institutionelle ramme om høringen af erhvervs- og samfundslivets aktører, men også en bro mellem Europa og det organiserede civilsamfund i dets mangfoldighed og kompleksitet.

3. Behovet for forandring

ØSU har altid lagt vægt på, at den europæiske integration ikke skal opfattes som en tilstand, men ses som en proces i konstant udvikling. ØSU er derfor i forbindelse med de tidligere regeringskonferencer gået ind for reformer, der tager sigte på at bringe denne proces videre.

I den nuværende situation står udvidelsen ikke blot som en udfordring for EU, men også som en mulighed for institutionel reform. ØSU ønsker at opnå tilstrækkelige midler til endnu bedre at kunne bidrage til den europæiske integration, bringe udvidelsen heldigt til gennemførelse, møde forandringerne og opfylde forventningerne fra det organiserede civilsamfunds side.

4. Hovedpunkterne

4.1. ØSU's sammensætning

ØSU består af repræsentanter for de forskellige dele af det organiserede civilsamfund.

ØSU bør sammensættes under hensyntagen til nødvendigheden af at sikre passende repræsentation af de forskellige grupper i det økonomiske og sociale liv og af de almene samfundsinteresser.

Med hensyn til sin interne organisation går ØSU klart ind for at opretholde sin struktur med tre grupper. Gruppe I og II samler repræsentanterne for arbejdsmarkedets parter, og Gruppe III optager det repræsentative europæiske civilsamfunds øvrige organisationer og gør således ØSU til en sammensat og mangesidet forsamling.

4.2. Medlemmernes udpegelse

Den gældende procedure for medlemmernes beskikkelse bør opretholdes af hensyn til subsidiariteten og gennemsigtigheden og for at opretholde den nødvendige direkte kommunikation mellem civilsamfundets organisationer i medlemslandene og ØSU.

ØSU udelukker dog ikke muligheden af senere at indføre supplerende direkte og begrænset udpegelse ved de repræsentative europæiske organisationer, der er anerkendt af EU's institutioner eventuelt under hensyntagen til lignende ændringer i andre institutioners sammensætning. Regler for disse udpegelser bør fastlægges efter nærmere overvejelse.

4.3. Medlemmernes antal

ØSU anerkender fuldt ud nødvendigheden af at begrænse forøgelsen af medlemstallet i forbindelse med udvidelsen.

Især bør man i den sammenhæng lade det overordnede princip om ligestilling mellem ØSU og Regionsudvalget gælde.

Geografisk ligevægt bør opretholdes, idet der specielt tænkes på et passende niveau for de små medlemslandes repræsentation.

4.4. Mandatets varighed

Det vil være ønskeligt at forlænge ØSU-medlemmernes mandatperiode til 5 år for at bringe ØSU i overensstemmelse med fornyelsestakten i Kommissionen og Parlamentet.

Mandatet bør fortsat kunne fornys.

4.5. Opgaver

Der er mulighed for flere typer forbedringer.

Princippet om obligatorisk høring bør opretholdes. Nye områder kan tilmed inddrages såsom kulturområdet og migrationspolitikken samt spørgsmål vedrørende ikke-diskrimination.

Dog vil det kunne overlades til ØSU selv at vurdere, i hvilke tilfælde der er grund til at afgive udtalelse om Kommissionens forslag. Det informerer i så tilfælde sidstnævnte om grundene til denne beslutning.

ØSU lægger særlig vægt på at udføre sin rådgivende funktion på et tidligt og undersøgende stadium af udarbejdelsen af ny lovgivning. For at understrege dette og koncentrere sin opmærksomhed om væsentlige punkter, erklærer ØSU det som sin hensigt at være mere selektiv i udmålingen af sine opgaver.

For at sikre større gennemsigtighed i beslutningsprocessen bør det sikres, at de udtalelser, ØSU har afgivet på en anden institutions anmodning, følges op. Institutioner, der har anmodet ØSU om en udtalelse, bør informere dette om, i hvilket omfang de har fulgt den pågældende udtalelse.

For desuden at øge den merværdi, ØSU føjer til de øvrige institutioner, og for at give ØSU bedre mulighed for at fungere som forbindelsesled for det organiserede civilsamfund, bør den rådgivende funktion forbedres. Dette kunne ske ved at:

- indføre en mulighed for "sonderende" høring fra Kommissionens side på et stadium forud for lovgivningsprocessen;

- give ØSU rollen som organisator og/eller koordinator i forbindelse med visse konsultationer af mere omfattende og sammensat karakter;

- gøre ØSU til et egnet forum for den civile dialog, som bør udvikles mellem det civile samfunds organisationer;

- styrke ØSU's funktion som ramme om samrådet mellem de sociale og økonomiske parter.

ØSU skal også på eget initiativ i højere grad følge og fremme opfølgningen af sine udtalelser.

4.6. Etablering af ØSU som fuldgyldig institution

(p.m.)

5. Forslag vedrørende traktatsartiklerne om Det Økonomiske og Sociale Udvalg

>TABELPOSITION>

Bruxelles, den 1. marts 2000.

Beatrice Rangoni Machiavelli

Formand for

Det Økonomiske og Sociale Udvalg

BILAG

til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne, men opnåede mindst en fjerdedel af de afgivne stemmer:

Ændringsforslag fremsat af Henri Malosse, Irini Pari, José Isaías Rodríguez García Caro og Bruno Vever:

Punkt 2, 2. afsnit

Afsnittet affattes således:

"ØSU består i øjeblikket af 222 medlemmer med baggrund ikke blot i erhvervslivet såsom arbejdsgiverne, lønmodtagerne, landbruget, transporterhvervene, håndværket og de mindre industrier, de liberale erhverv, andelsbevægelser og kooperativer, men også i almene samfundsinteresser såsom forbruger- og miljøorganisationer, frivillige hjælpeorganisationer, familie- og ungdomsorganisationer. Proportionelt er repræsentationen forskellig fra medlemsland til medlemsland. Mange medlemmer er ligeledes aktive og har et ansvar i repræsentative europæiske organisationer, der er anerkendt af EU's institutioner. ØSU er således en upolitisk forsamling, som rummer en stor sum af erfaringer samt betydelig og anerkendt ekspertise på mange områder."

Afstemningsresultat

For: 47, imod:100, hverken for eller imod: 12.